|  |  |  |  |  |  |  |
| --- | --- | --- | --- | --- | --- | --- |
| **לפני : כב' השופטת, סגנית הנשיאה אסנת רובוביץ - ברכש  נציג ציבור (עובדים) גב' שרה רומנקביץ**  **נציג ציבור (מעסיקים) גב' נאוה רוזנבלום**   |  |  | | --- | --- | | **המבקשת:** | **מדינת ישראל  ע"י ב"כ עו"ד דניאל פסי ועו"ד מיתר בן אבו** | | **נגד** | | | **המשיבה:** | **הסתדרות המורים בישראל  ע"י ב"כ עו"ד אורנה לין ועו"ד ברק כלב ועו"ד יואב הר אבן** | |

|  |
| --- |
|  |

**החלטה**

1. בפנינו בקשת המדינה להפסקת שביתה פראית של עובדי ההוראה, שהוגשה ביום 6.5.25 בשעות הלילה המאוחרות, שהועברה לבית הדין ביום 7.5.25 בשעות הבוקר. הדיון בבקשה נקבע להיום בשעה 11.00.
2. נציין כי ביום 4.5.25 התקיים דיון בבקשה קודמת שהגישה המדינה.


שעה שהצדדים לא הגיעו להסכמות בדיון, ניתנה באותו יום החלטה בה נקבע כדלקמן :

"**בנסיבות אלו ושעה שיש בקיום המשך השביתה והחרפתה משום נזק לא מידתי לציבור התלמידים וההורים ונוכח המפורט לעיל שוכנענו כי בשלב זה יש לאשר להסתדרות המורים, צעד ארגוני של הפסקת הלימודים להיום עד השעה עשר . מהשעה עשר הלימודים בכלל מוסדות החינוך יתנהלו כסדרם. עם זאת, שעה שבמהלך הדיון נמסר לנו כי המדינה מבקשת להמשיך את ההידברות ונוכח עקרון יסוד ביחסי העבודה בדבר מיצוי מהלכי ההידברות, עובר למימוש נשק השביתה או החרפתו. הרי ששוכנענו כי מהלכי ההידברות לא מוצו. משכך לעת הזו שוכנענו כי אין מקום להתיר למשיבה להמשיך ולבצע צעדים אירגוניים מעבר לצעד שאישרנו לעיל, וכי יש לתת הזדמנות נוספת למיצוי מהלכי ההידברות בין הצדדים .**

**משכך על הצדדים לשוב לשולחן המו"מ ולבצע הידברות על מנת לנסות ולהגיע להסכמות בנוגע למציאת חלופה מתאימה ליישום ההטבות שניתנו במסגרת הסכם ימי החופשה, וזאת החל מהיום בשעה 10.00 . על ההידברות להיעשות באופן רצוף ובנוכחות הגורמים הרלוונטים, לרבות נציגים מוסמכים ממשרד החינוך וממשרד האוצר. יובהר כי כל עוד והתנהל המו"מ, הצעדים הארגוניים יוקפאו"**.

1. במסגרת הודעת העדכון שהוגשה לתיק בית הדין, ביחד עם בקשה זו נמסר כי אכן מתקיים שיח בין נציגי המדינה והסתדרות המורים, על מנת להגיע להסכמות סופיות בין הצדדים. כמו כן במהלך הדיון אישרו הן המבקשת והן המשיבה כי המו"מ בין הצדדים ממשיך להתקיים, ואף בשעה בה התנהל הדיון עדיין מתקיים שיח ומו"מ בין הצדדים, ומשכך חלק מנציגי הצדדים לא השתתפו בדיון.
2. יובהר כי שעה שבית הדין נתן החלטה עוד ביום 4.5.25, הקובעת בצורה חד משמעית כי כל עוד מתנהל מו"מ, הצעדים הארגוניים מוקפאים, הרי שכלל עובדי ההוראה צריכים לפעול בהתאם להחלטה זו, שעה שאין חולק כי המו"מ בין הצדדים עדיין מתנהל.
3. מושכלות יסוד כי מקום שבו ההסתדרות היא צד להסכם קיבוצי, היחיד שמוסמך להכריז על שביתה או על נקיטת צעד ארגוני, הוא האורגן שהוסמך לכך, קרי ארגון העובדים היציג ובמקרה שלנו הסתדרות המורים. נציין כי, אין בידו של עובד בודד או קבוצת עובדים לשחרר עצמם מהנחיית הארגון היציג, ובתוך כך לנקוט בדרך של שביתה עצמאית שאינה עומדת בדרישות הדין באשר לשביתה מוגנת ומשכך יש לראות בכך שביתה פראית . ר' עס"ק 28/06 **רשות שדות התעופה נ' הסתדרות העובדים הכללית החדשה.**
4. נציין כי בהתאם לפסיקות קודמות של בית הדין, הרי שהוצאת אישורי מחלה שאינם אותנטיים שנעשית באופן קולקטיבי, הינה צעד ארגוני, לכל דבר ועניין. ר' ס"ק 2436-01-15, **חברת אל על בע"מ נ' הסתדרות העובדים הכללית החדשה- איגוד עובדי התחבורה** ( 20.1.2015), וכן ס"ק 12582-08-13 **חברת רכבת ישראל בע"מ נ' הסתדרות העובדים הכללית החדשה ואח'** ( מיום 8.8.13)
5. עיון בנספחים שצורפו לבקשת המדינה מעלה כי אכן הודעות חלק מעובדי ההוראה, על אי התייצבות לעבודה בשל מחלה נעשו באופן קולקטיבי ואף בחלק מההודעות נכתב:" ... **כולנו "ביום מחלה" ...**" . משכך שוכנענו, כי אופן פעולה זה מהווה צעד ארגוני, שנעשה בניגוד להחלטת בית הדין מיום 4.5.25 ובניגוד לכך שבין הצדדים המוסמכים מתקיים מו"מ בסכסוך נשוא תיק זה.
6. משכך שוכנענו כי יש לקבל את בקשת המדינה, במיוחד נוכח אי הוודאות והנזקים הכבדים שנגרמים לצדדים שלישיים, לרבות לציבור ההורים והתלמידים כתוצאה מסגירת בתי ספר וגני ילדים, לרבות שיבושים בפעילותם, והעובדה שהדברים נעשים בניגוד להחלטת בית הדין ולהסכמות הצדדים.
7. אשר על כן, אנו מורים כמפורט להלן:
8. על כלל עובדי ההוראה בבתי הספר ובגני הילדים נשוא סכסוך זה, לשוב לאלתר לעבודה סדירה, מלאה ותקינה, ולהימנע מנקיטת שיבושי עבודה, לרבות הוצאת אישורי מחלה שאינם אותנטיים.
9. על הסתדרות המורים להפעיל את מרותה הארגונית ולוודא חזרה לעבודה תקינה, מלאה וסדירה ללא שיבושים .
10. הודעת עדכון תוגש לא יאוחר מיום 14.5.25.

**ניתן היום, ט' אייר תשפ"ה, (07 מאי 2025), בהעדר הצדדים ויישלח אליהם.**



|  |  |  |  |  |
| --- | --- | --- | --- | --- |
| \\ctlnfsv02\Doc_repository\JudgesSignatures\05042006\נציגי ציבור בית הדין לעבודה ת-א\שרה רומנקביץ.tif |  |  |  |  |
| **נציגת ציבור עובדים, גב' שרה רומנקביץ** |  | **אסנת רובוביץ - ברכש, שופטת** |  | **נציגת ציבור מעסיקים, גב' נאוה רוזנבלום** |